চলতি মাসেই সীমিত ওভারের সিরিজ খেলতে ভারতে আসছে অস্ট্রেলিয়া। বিশ্বকাপের আগে অস্ট্রেলিয়ার বিরুদ্ধে সিরিজই হতে চলেছে প্রস্তুতি সিরিজ। সেই সিরিজেই এবার অদল-বদল ঘটতে চলেছে। ইন্দো-অজি দ্বৈরথের ২৪ ফেব্রুয়ারিতে প্রথম ম্যাচ আয়োজনের কথা ছিল বেঙ্গালুরুতে। তবে পরিবর্তিত পরিস্থিতিতে সর্বশেষ পাওয়া আপডেট অনুযায়ী, বেঙ্গালুরুতে সম্ভবত সেই ম্যাচ হচ্ছে না। জানা গিয়েছে, একটি অনুষ্ঠানে সেখানে প্রধানমন্ত্রী নরেন্দ্র মোদী হাজির থাকতে পারেন। তাই তাঁর নিরাপত্তার খাতিরেই বেঙ্গালুরুর ম্যাচ হতে চলেছে বিশাখপত্তনমে।

এই বিষয়ে অন্যান্য খবর

ভারতীয় ক্রিকেটকে নিয়ে মজা করেছিলেন ভন, ফল পেলেন হাতে নাতে


বেঙ্গালুরুতে দ্বিতীয় টি টোয়েন্টি ম্যাচ হবে ২৭ তারিখে। কোন অনুষ্ঠানে আসছেন নরেন্দ্র মোদী? সূত্রের খবর, ২৪ ফেব্রুয়ারি বেঙ্গালুরুতে এরো ইন্ডিয়া শো রয়েছে। সেখানেই উপস্থিত থাকবেন মাননীয় প্রধানমন্ত্রী। তাই তড়িঘড়ি নিরাপত্তার বিষয়টি পর্যালোচনা করতে হয়েছে কর্নাটক পুলিশকে। পুলিশের তরফ থেকে রাজ্যের ক্রিকেট সংস্থাকে জানানো হয়েছে, প্রধানমন্ত্রীর নিরাপত্তার জন্য ক্রিকেট ম্যাচে পর্যাপ্ত পুলিশ মোতায়েন করা সম্ভব হবে না।।
এর পরেই বোর্ডের তরফে অন্ধ্রপ্রদেশ ও কর্নাটক ক্রিকেট সংস্থাকে নিজেদের ম্যাচ ভার পারস্পরিক সমঝোতার ভিত্তিতে আয়োজন করার নির্দেশ দেওয়া হয়েছে। বোর্ড যদিও পাকাপাকিভাবে কোনও সিদ্ধান্ত নিতে পারেনি এখনও পর্যন্ত। কর্নাটক স্টেট ক্রিকেট অ্যাসোসিয়েশন-এর তরফে বিসিসিআই-এর ভারপ্রাপ্ত সচিব অমিতাভ চৌধুরীকে জানানো হয়েছে। তিনি আবার সেই বিষয়টি বোর্ডের ‘কমিটি অব অ্যাডমিনিস্ট্রেটিভ’-এর কাছে ফরোয়ার্ড করেছেন অনুমোদনের জন্য। বিষয়টি স্বীকার করে নিয়েছেন বোর্ডের প্রধান বিনোদ রাই।